Se BMW’s selvkørende motorcykel tage en runde på CES

En af de ting, de brygger på hos tyske BMW, er en selvkørende motorcykel. Allerede i september sidste år viste de en simpel prototype frem, men på det netop overståede CES i Las Vegas kunne de vise os en meget mere modnet version. Den kørte rundt på BMW’s store stand i Las Vegas og vi fangede den på video. Se den herover.

Det imponerende er, hvordan motorcyklen – en modificeret model 1200 GS – drejer rundt i små cirkler og de hurtige skift i retning.

Skal hjælpe køreren – ikke erstatte

Nu tænker du måske, at en selvkørende motorcykel lyder temmelig kedeligt; oplevelsen af at køre på dyret er jo trods alt hele meningen med en motorcykel. Og du skal da heller ikke forvente at se selvkørende motorcykler på gaderne – teknologien udvikles som en kørehjælp til føreren af motorcyklen og de kan, ifølge BMW, nedsætte mængden af motorcykel-relaterede uheld på vejene med op til 50 procent.

BMW siger da også, at mange af de gyroskoper og sensorer, der bruges, allerede er bygget ind i motorcyklerne i forvejen – kørehjælp-teknologien kan stort set opnås ved hjælp af software. Faktisk kan en funktion som adaptiv fartpilot introduceres på GS-modellerne allerede om to år, siger tyskerne.

BMW havde også sin nye konceptbil, iNext, med på CES. Den kan du læse alt om lige her: BMW vil have dagligstuen med ud i bilen.

Se BMW’s selvkørende motorcykel tage en runde på CES