Mercedes overhaler Tesla med selvkørende

Tesla anses som et fyrtårn, når det kommer til selvkørende egenskaber i biler. Elon Musk har adskillige gange lovet, at det var “lige om hjørnet”. Men nu er Tesla blevet overhalet indenom i sit eget hjemland. Mercedes har nemlig fået godkendt autonom kørsel på niveau 3 i staten Nevada.

Selv om Teslas selvkørende system kan mere, befinder Tesla sig stadig “kun” på niveau 2.

Dermed kan Mercedes nu prale af at være den første bilproducent til at få godkendt førerløs kørsel på niveau 3 i USA. Som sagt i første omgang kun i Nevada, men senere i år forventes Drive Pilot-systemet også at opnå godkendelse i Californien.

Godkendelsen er givet til Mercedes S-klassen og EQS. Den betyder, at bilerne kan overtage kørslen under visse forhold, såsom trafikpropper. Chaufføren behøver ikke at holde hænderne på rattet, men skal være forberedt på at tage over, hvis bilen advarer. Tilladelsen blev givet til de samme biler i Tykland for lidt over et år siden.

– Drive Pilot demonstrerer, at teknologi er en del af vores DNA. Godkendelsen af systemet i Nevada er starten på en international udbredelse og markerer begyndelsen på en ny æra, lyder det fra Chief Technology Officer og medlem af bestyrelsen hos Mercedes-Benz, Markus Schäfer.

Mercedes’ system må dog kun bruges ved hastigheder op til godt 65 km/t, og producenten betegner således systemet som en avanceret køkørselsassistent.

Seks niveauer af selvkørende biler

Niveau 0
Slet ikke selvkørende.

Niveau 1
Som de fleste biler i dag (autopilot, parkeringshjælp, etc.).

Niveau 2
Systemet kan håndtere bilens bevægelser frem og tilbage OG til siderne (adaptiv fartpilot, vognbaneassistent, m.m.), men chaufføren skal holde hænder på rattet.

Niveau 3
Nu er bilen reelt selvkørende og chaufføren kan se film eller læse bøger. Skal dog kunne gribe ind, hvis systemet forlanger det.

Niveau 4
Her kan bilen køre helt selv på særligt udvalgte eller programmerede ruter.

Niveau 5
Her er rat eller pedaler slet ikke nødvendig. Bilen vil kunne køre automatisk, selv på grus- eller markveje.

Læs mere i dybden om definitionerne i denne artikel.

Mercedes overhaler Tesla med selvkørende